અમદાવાદમાં ગઇ કાલે રાત્રે ૧૦ થી ૧ર વાગ્યાની વચ્ચે મેઘરાજાએ ફરીથી તોફાની બેટિંગ કરી હતી. શહેરમાં અષાઢી મેઘે બરાબરની જમાવટ કરી હોઇ ઠેરઠેર વરસાદી પાણી જમા થઇને સામાન્ય જનજીવનને પ્રભાવિત કરી રહ્યું છે. મ્યુનિસિપલ કોર્પોરેશનની બલિહારીથી ર૦૦થી વધુ સ્થળ વરસાદી પાણીમાં ગરકાવ થઇ જાય છે. સામાન્ય વરસાદમાં પણ ટ્રાફિક જામની સમસ્યા સર્જાઇ રહી છે. આવા વરસાદી માહોલમાં શહેરભરનું વાતાવરણ ખુશનુમા પણ બન્યું છે. દરમ્યાન આજે સવારે પણ મેહુલિયાએ ધમાકેદાર એન્ટ્રી કરી છે. કલાકના સમયગાળામાં પાલડીમાં ૩ ઇંચથી વધુ, ખમાસામાં ૩ ઇંચ, વેજલપુર અને દુધેશ્વરમાં ર ઇંચથી વધુ વરસાદ ખાબક્યો હતો.